ΓΡΑΠΤΗ ΕΡΩΤΗΣΗ E-3783/98

υποβολή: Gerhard Schmid (PSE) προς την Επιτροπή

(11 Δεκεμβρίου 1998)

Θέμα: Επιθεωρήσεις σε επιχειρήσεις μεταποίησης κρέατος στην Ευρώπη

Οι επιθεωρητές της Ευρωπαϊκής Υπηρεσίας Κτηνιατρικού και Φυτοϋγειονομικού Ελέγχου ελέγχουν την τήρηση των ευρωπαϊκών διατάξεων στις επιχειρήσεις μεταποίησης κρέατος στην ΕΕ.

1. Πόσοι επιθεωρητές χρησιμοποιούνται συνολικά για τον έλεγχο των επιχειρήσεων μεταποίησης κρέατος στην ΕΕ;

2. Για τον έλεγχο πόσων επιχειρήσεων μεταποίησης κρέατος συνολικά στην ΕΕ είναι υπεύθυνοι οι εν λόγω επιθεωρητές;

3. Πόσοι από τους υπαλλήλους αυτούς μιλούν Γερμανικά;

4. Για πόσες γερμανικές επιχειρήσεις είναι αρμόδιοι οι επιθεωρητές;

5. Πόσες επιθεωρήσεις πραγματοποιήθηκαν το 1997 στη Γερμανία και σε ποια γλώσσα;

6. Πόσοι επιθεωρητές μιλούν Γαλλικά;

7. Για πόσες γαλλικές επιχειρήσεις είναι αρμόδιοι οι επιθεωρητές;

8. Πόσες επιθεωρήσεις πραγματοποιήθηκαν το 1997 στη Γαλλία και σε ποια γλώσσα;

9. Πόσες ήσαν οι περιπτώσεις κατά τις οποίες οι γαλλικές αρχές δέχθηκαν επιθεώρηση σε γλώσσα άλλη από τη γαλλική;

Απάντηση τουκας Bonino εξ ονόματος της Επιτροπής

(10 Φεβρουαρίου 1999)

Η μέριμνα για την τήρηση των κοινοτικών κανόνων από τις επιχειρήσεις μεταποίησης κρέατος εμπίπτει βασικά στην αρμοδιότητα των κρατών μελών. Ο ρόλος της Επιτροπής, που εκτελείται συγκεκριμένα από το Γραφείο Τροφίμων και Κτηνιατρικών Θεμάτων, συνίσταται, ουσιαστικά, όσον αφορά τα κράτη μέλη, στη διαπίστωση εάν τα προγράμματα επιθεώρησης και τα συστήματα ελέγχου που έχουν καθιερωθεί από τα κράτη μέλη είναι αποτελεσματικά και εξασφαλίζουν την τήρηση των κοινοτικών κανόνων και, στην ουσία, την προστασία της ανθρώπινης υγείας. Όσον αφορά τις τρίτες χώρες η υπηρεσία αυτή ελέγχει κυρίως την αντιστοιχία των συνθηκών παραγωγής και διάθεσης στην αγορά λαμβάνοντας υπόψη τις κτηνιατρικές απαιτήσεις στην Κοινότητα.

Λαμβανομένου υπόψη του ρόλου της Επιτροπής, δεν υπάρχει άμεση σχέση μεταξύ του αριθμού επιχειρήσεων μεταποίησης κρέατος σε κάθε κράτος μέλος και του αριθμού επιθεωρητών. Το Γραφείο Τροφίμων και Κτηνιατρικών Θεμάτων απαριθμεί σήμερα 50 επιθεωρητές. Αυτοί έχουν καθήκον όχι μόνο "να διαπιστώνουν τους ελέγχους πραγματοποιούνται από τα κράτη μέλη" στον τομέα του κρέατος, αλλά επίσης να ασκούν καθήκοντα επιθεώρησης και σε άλλους τομείς (κυρίως στα προϊόντα της αλιείας), καθόσον το κοινοτικό δίκαιο αναγνωρίζει στην Επιτροπή εξουσίες επιθεώρησης. Ενδεχόμενα, οι επιθεωρητές καλούνται επίσης να διεξάγουν ελέγχους σε τρίτες χώρες.

Καθώς οι περισσότεροι επιθεωρητές έχουν γνώσεις λίγο πολύ σε βάθος περισσοτέρων της μιας κοινοτικών γλωσσών (δυνάμει του καταστατικού, οφείλουν να γνωρίζουν τουλάχιστον 2) δεν είναι δυνατό να καθορισθεί σαφώς πόσοι επιθεωρητές "ομιλούν γερμανικά ή γαλλικά".

Κατά τους ελέγχους αυτούς οι εμπειρογνώμονες της Επιτροπής μπορούν άλλωστε να συνοδεύονται από εμπειρογνώμονες των κρατών μελών που αναφέρονται σε κατάλογο που καταρτίζει η Επιτροπή (βλέπε ιδιαίτερα τα άρθρα 4 και 5 της απόφασης 98/139/ΕΚ της Επιτροπής της 4.02.1998(1) για τη θέσπιση ορισμένων λεπτομερών κανόνων σχετικών με τους επιτόπιους ελέγχους στον κτηνιατρικό τομέα στα κράτη μέλη και τα άρθρα 3 και 4 της απόφασης 98/140/ΕΚ της Επιτροπής της 04.02.1998 που αφορά αυτούς τους ίδιους ελέγχους στις τρίτες χώρες). Όσον αφορά τα κράτη μέλη τα άρθρα 3 και 4 της απόφασης 98/139/ΕΚ προβλέπουν άλλωστε τη συνεργασία με εμπειρογνώμονες διορισμένους από το κράτος μέλος στο έδαφος του οποίου διενεργούνται οι έλεγχοι. Κατ' αυτό τον τρόπο θα πρέπει επομένως να αποφεύγεται κάθε δυσκολία γλωσσικής φύσης.

Το 1997 και το 1998, διεξάχθηκαν πέντε επιθεωρήσεις από την Κτηνιατρική Επιθεώρηση της Επιτροπής στον τομέα του κρέατος στη Γερμανία από τις οποίες στις τέσσερις συμμετείχαν γερμανόφωνοι υπάλληλοι. Κατά την ίδια περίοδο διεξάχθηκαν τέσσερις επιθεωρήσεις στον τομέα του κρέατος στη Γαλλία από τις οποίες μόνο σε μία συμμετείχε μη γαλλόφωνος υπάλληλος.

Καθήκον των επιθεωρητών είναι να διεξάγουν επιθεωρήσεις βάσει της εμπειρίας τους στο θέμα που αποτελεί αντικείμενο της επιθεώρησης. Εφόσον είναι δυνατό οι επιθεωρητές ομιλούν επίσης τη γλώσσα του κράτους μέλους το οποίο επισκέπτονται. Εφόσον αυτό δεν είναι δυνατό μπορεί να παρασχεθεί διερμηνεία κατόπιν συμφωνίας με τις αρχές του κράτους μέλους. Η Επιτροπή δεν έχει υπόψη της αποστολή στη Γερμανία ή στη Γαλλία κατά την οποία οι κρατικές αρχές παραπονέθηκαν για την έλλειψη διερμηνείας κατά τη διάρκεια της επίσκεψης.

(1) ΕΕ L 38 της 12.2.1998.